DOI: 10.14457/tu.the.2015.395
title: การวิเคราะห์ต้นทุนการจัดการของโรงเรียนภายใต้สังกัดสำนักงานคณะกรรมการการศึกษาขั้นพื้นฐาน ด้วยวิธี Stochastic cost frontier

description: วิทยานิพนธ์ฉบับนี้ศึกษาต้นทุนที่เหมาะสมในการจัดการศึกษาของโรงเรียนภายใต้สังกัดสำนักงานคณะกรรมการการศึกษาขั้นพื้นฐานด้วยวิธี Stochastic Cost Frontier ใช้ข้อมูลจากการสำรวจรายรับรายจ่ายของโรงเรียน ปีการศึกษา 2554 จำนวน 4,233 แห่ง ผลการศึกษาพบว่า โครงสร้างรายจ่ายของโรงเรียนในสังกัดสำนักงานคณะกรรมการการศึกษาขั้นพื้นฐาน ส่วนใหญ่โรงเรียนมีรายจ่ายด้านบริหารงานบุคคลสูงที่สุด คิดเป็นร้อยละ 76.60 ของรายจ่ายทั้งหมด รองลงมาคือ รายจ่ายด้านบริหารงานวิชาการ คิดเป็นร้อยละ 11.74 ของรายจ่ายทั้งหมด  ด้านงานบริหารงานทั่วไป คิดเป็นร้อยละ 8.06 ของรายจ่ายทั้งหมด และด้านบริหารงานงบประมาณ คิดเป็นร้อยละ 3.60 ของรายจ่ายทั้งหมด ตามลำดับ เมื่อจำแนกรายจ่ายของโรงเรียนตามสังกัด พบว่า โรงเรียนในสังกัดสำนักงานเขตพื้นที่การศึกษาประถมศึกษา ส่วนใหญ่มีรายจ่ายในส่วนด้านบริหารงานบุคคลสูงที่สุด คิดเป็นร้อยละ 77.98 ของรายจ่ายทั้งหมด รองลงมาเป็นรายจ่ายด้านการบริหารงานวิชาการ ด้านบริหารงานทั่วไป และด้านบริหารงานงบประมาณ คิดเป็นร้อยละ 10.51 , 8.11 และ 3.40 ตามลำดับ  ส่วนโรงเรียนในสังกัดสำนักงานเขตพื้นที่มัธยมศึกษา รายจ่ายส่วนใหญ่เป็นรายจ่ายด้านบริหารงานบุคคลเช่นเดียวกัน โดยมีสัดส่วนของรายจ่ายคิดเป็นร้อยละ 58.23 ของรายจ่ายทั้งหมด รองลงมาเป็นรายจ่ายด้านการบริหารงานวิชาการ ด้านบริหารงานทั่วไป และด้านบริหารงานงบประมาณ คิดเป็นร้อยละ 28.20, 7.35 และ 6.22 ตามลำดับจากผลการประมาณการฟังก์ชันต้นทุน ปัจจัยที่ส่งผลให้โรงเรียนมีค่าใช้จ่ายต่อนักเรียนเพิ่มขึ้นสูงขึ้น ได้แก่ เงินเดือนค่าจ้างครู ร้อยละของนักเรียนยากจน ร้อยละของนักเรียนพิการเรียนร่วม และร้อยละของนักเรียนพักนอน ส่วนปัจจัยที่ส่งผลต่อค่าใช้จ่ายต่อนักเรียนในทิศทางตรงกันข้าม คือ ขนาดของโรงเรียนสัดส่วนนักเรียนต่อครู ผลการประมาณการสมการต้นทุนที่เหมาะสม หรือค่าใช้จ่ายที่ต่ำที่สุดของโรงเรียนในการจัดบริการทางการศึกษาของโรงเรียนแต่ละประเภท พบว่า สำหรับโรงเรียนประถมศึกษาค่าใช้จ่ายต่อนักเรียนที่ต่ำที่สุดของโรงเรียนเพื่อใช้จัดการศึกษา เท่ากับ 29,585 บาทต่อปีการศึกษา มีประสิทธิภาพด้านต้นทุนเฉลี่ยเท่ากับ 0.8449 หมายความว่า โรงเรียนประถมศึกษาสามารถลดค่าใช้จ่ายต่อนักเรียนลงได้อีกร้อยละ 15.51 โดยมีโรงเรียนประถมศึกษาส่วนใหญ่มีการใช้จ่ายอย่างไม่มีประสิทธิภาพ คิดเป็นร้อยละ 58.92  โรงเรียนมัธยมศึกษามีค่าใช้จ่ายต่อนักเรียนที่ต่ำที่สุดของโรงเรียนเพื่อใช้จัดการศึกษา เท่ากับ 27,864 บาทต่อปีการศึกษา มีประสิทธิภาพด้านต้นทุนเฉลี่ยเท่ากับ 0.9285 หมายความว่า โรงเรียนมัธยมศึกษาสามารถลดค่าใช้จ่ายต่อนักเรียนลงได้อีกร้อยละ 7.15 โดยมีโรงเรียนมัธยมศึกษาส่วนใหญ่มีการใช้จ่ายอย่างไม่มีประสิทธิภาพ คิดเป็นร้อยละ 63.92  และโรงเรียนขยายโอกาสมีค่าใช้จ่ายต่อนักเรียนที่ต่ำที่สุดของโรงเรียนเพื่อใช้จัดการศึกษา เท่ากับ 28,875 บาทต่อปีการศึกษา มีประสิทธิภาพด้านต้นทุนเฉลี่ยเท่ากับ 0.8673 หมายความว่า โรงเรียนขยายโอกาสสามารถลดค่าใช้จ่ายต่อนักเรียนลงได้อีกร้อยละ 13.27 โดยที่โรงเรียนขยายโอกาสส่วนใหญ่มีการใช้จ่ายอย่างไม่มีประสิทธิภาพ คิดเป็นร้อยละ 61.48จากการศึกษาในกรณีที่ต้องการเพิ่มประสิทธิภาพด้านต้นทุนของโรงเรียนขนาดเล็ก หากต้องการเพิ่มคะแนนสอบเฉลี่ยของโรงเรียนเท่ากับส่วนเบี่ยงเบนมาตรฐานของโรงเรียนแต่ละประเภท  สำหรับโรงเรียนประถมศึกษา จะมีค่าใช้จ่ายต่อนักเรียนในการเพิ่มคะแนนเฉลี่ย 1 คะแนน เท่ากับ 159 บาทต่อปีการศึกษา  โรงเรียนมัธยมศึกษา จะมีค่าใช้จ่ายต่อนักเรียนเพิ่มขึ้น เท่ากับ 174 บาทต่อปีการศึกษา ในขณะที่โรงเรียนขยายโอกาส จะมีค่าใช้จ่ายต่อนักเรียนเพิ่มขึ้น เท่ากับ47 บาทต่อปีการศึกษา